SL Uradni list Evropske unije L 16/28

ODLOČBA KOMISIJE

z dne 21. decembra 2007

o odobritvi odstopanja, ki ga je zahtevala Belgija glede regije Flandrije na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov

(notificirano pod dokumentarno številko C(2007) 6654)

(Besedilo v nizozemskem jeziku je edino verodostojno)

(2008/64/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,

ob upoštevanju naslednjega:

(1) Če se količina živinskega gnojila, ki ga namerava država članica letno vnesti na hektar, razlikuje od količine iz prvega stavka drugega pododstavka odstavka 2 Priloge III k Direktivi 91/676/EGS in iz točke (a) navedenega pododstavka, mora biti ta količina določena tako, da ne posega v doseganje ciljev iz člena 1 navedene direktive, in upravičena glede na objektivna merila, kot so v tem primeru dolga rastna doba in posevki, ki sprejmejo veliko dušika.

(2) Belgija je predložila Komisiji zahtevek za odstopanje na podlagi tretjega pododstavka odstavka 2 Priloge III k Direktivi 91/676/EGS v zvezi z regijo Flandrijo.

(3) Zahtevano odstopanje zadeva namen Belgije, da na določenih kmetijskih gospodarstvih v Flandriji dovoli vnos do 250 kg dušika letno iz živinskega gnojila na hektar na poljinah, na katerih se gojita trava in koruza, podsejana s travo, in do 200 kg dušika letno iz živinskega gnojila na hektar na poljinah, na katerih se goji ozimna pšenica, ki ji sledijo naknadni posevki in pesa.

(4) Zakonodaja o izvajanju Direktive 91/676/EGS za regijo Flandrijo – Odredba o varstvu voda pred onesnaževanjem z nitrati iz kmetijskih virov (Odredba o gnojilih) – je bila sprejeta 22. decembra 2006 (2) in prav tako velja za zahtevano odstopanje.

(5) Odredba o gnojilih se uporablja na celotnem ozemlju Flandrije.

(6) Zakonodaja o izvajanju Direktive 91/676/EGS vključuje omejitve vnosa dušika in fosforja. Vnos fosforja s kemičnimi gnojili je praviloma prepovedan, razen če se izvede analiza prsti in če pristojni organ izda dovoljenje.

(7) Predloženi podatki o kakovosti vode kažejo na zmanjševanje povprečne koncentracije nitratov v podzemni vodi in povprečne koncentracije hranil, vključno s fosforjem, v površinskih vodah.

(8) Vnos dušika iz živinskega gnojila se je v obdobju 1997–2005 zmanjšal s 162 milijonov kg na 122 milijonov kg, vnos fosforja (P2O5) iz živinskega gnojila pa se je v istem obdobju zmanjšal z 72 milijonov kg na 50 milijonov kg, kar je posledica zmanjšanja števila glav živine, uporabe krme z nizko vsebnostjo hranil in predelave živinskega gnojila. Uporaba dušika iz kemičnih gnojil se je od leta 1991 zmanjšala za 44 %, vnos fosforja pa za 82 %, tako da se zdaj uporablja 57 kg dušika na hektar in 6 kg fosforja na hektar.

(9) Spremni dokumenti, ki so predloženi uradnemu obvestilu, kažejo, da je predlagana količina 250 oziroma 200 kg dušika iz živinskega gnojila letno na hektar upravičena na podlagi objektivnih meril, kot so dolga rastna doba in posevki, ki sprejmejo veliko dušika.

(10) Komisija po pregledu zahtevka meni, da predlagani količini 250 in 200 kg dušika iz živinskega gnojila letno na hektar ob upoštevanju nekaterih strogih pogojev ne bosta vplivali na doseganje ciljev iz Direktive 91/676/EGS.

(11) Da uporaba zahtevanega odstopanja ne bi povzročila povečane reje živine, morajo pristojni organi omejiti število glav živine na posameznih kmetijah (pravice do emisije hranil) v regiji Flandriji v skladu z določbami iz Odredbe o gnojilih z dne 22. decembra 2006.

(12) Ta odločba se mora uporabljati v povezavi z drugim akcijskim programom, ki se izvaja v regiji Flandriji v obdobju 2007–2010 (Odredba o gnojilih z dne 22. decembra 2006).

(13) Ukrepi iz te odločbe so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –

SPREJELA NASLEDNJO ODLOČBO:

Člen 1

Odstopanje, ki ga je zahtevala Belgija z dopisom z dne 5. oktobra 2007, v zvezi z dovoljenjem, da regija Flandrija uporabi večje količine živinskega gnojila, kot jih določa prvi stavek drugega pododstavka odstavka 2 Priloge III k Direktivi 91/676/EGS in točka (a) tega stavka, se odobri v skladu s pogoji iz te odločbe.

Člen 2

Opredelitve

V tej odločbi se uporabljajo naslednje opredelitve pojmov:

(a) „kmetije“ pomenijo gospodarstva, na katerih se redi živina ali ne;

(b) „poljina“ pomeni posamezno polje ali skupino polj, ki so enotna glede posevkov, tipa prsti in praks gnojenja;

(c) „travišče“ pomeni trajno ali začasno travišče (začasno travišče običajno leži manj kot štiri leta);

(d) „posevki z visoko porabo dušika in dolgo rastno sezono“ pomenijo travišča, koruzo, ki je pred ali po žetvi podsejana s travo, ki se pokosi in odstrani s polja ter ima vlogo naknadnega posevka, ozimno pšenico, ki ji sledi naknadni posevek, sladkorna ali krmna pesa;

(e) „pašna živina“ pomeni govedo (razen telet, rejenih za meso), ovce, koze in konje;

(f) „obdelava gnojila“ pomeni postopek fizično-mehanskega ločevanja prašičjega gnojila na dve frakciji, in sicer na trdno in prečiščeno frakcijo, ki se uporablja za izboljšanje rabe zemljišč ter povečanje izkoristka dušika in fosforja;

(g) „profil tal“ pomeni plast, ki sega do 0,90 m pod ravnijo tal, razen če je povprečna najvišja raven podzemne vode plitvejša; v tem primeru ta plast sega v globino povprečne najvišje ravni podzemne vode.

Člen 3

Področje uporabe

Ta odločba se uporablja individualno za določene poljine kmetije, na katerih se gojijo posevki z visoko porabo dušika in dolgo rastno sezono ter v skladu s pogoji iz členov 4, 5, 6 in 7.

Člen 4

Letno dovoljenje in obveznosti

1. Kmetje, ki želijo koristiti odstopanje, vsako leto vložijo zahtevek pri pristojnih organih.

2. Skupaj z letnim zahtevkom iz odstavka 1 se pisno zavežejo, da bodo izpolnjevali pogoje iz členov 5, 6 in 7.

3. Pristojni organi zagotovijo, da so vsi zahtevki za odstopanje pod upravnim nadzorom. Če pristojni organi med izvajanjem nadzora nad zahtevki iz odstavka 1 odkrijejo, da pogoji iz členov 5, 6 in 7 niso izpolnjeni, o tem obvestijo vlagatelja, zahtevek pa velja za zavrnjenega.

Člen 5

Obdelava gnojila

1. Obdelava gnojila mora biti tako učinkovita, da se iz trdne frakcije odstrani 80 % neraztopljene trdne snovi, 35 % skupnega dušika in 70 % skupnega fosforja. Učinkovitost odstranitve iz trdne frakcije se oceni na podlagi masne bilance.

2. Trdna frakcija, ki nastane z obdelavo gnojila, se dostavi odobrenim obratom, kjer se reciklira, s čimer se zmanjšajo vonjave in druge emisije, izboljšajo agronomske in higienske lastnosti, olajša ravnanje z njim ter poveča izkoristek dušika in fosforja. Recikliran proizvod se ne uporablja na kmetijskih površinah v regiji Flandriji, razen v parkih, na zelenicah in zasebnih vrtovih.

3. Prečiščena frakcija, ki nastane pri obdelavi gnojila, se uskladišči. Da se gnojilo šteje za obdelanega, mora biti razmerje med dušikom in fosforjem (N/P2O5) 3,3, najmanjša koncentracija dušika pa 3 g na liter.

4. Kmetje, ki obdelujejo gnojilo, vsako leto predložijo pristojnim organom podatke o količini gnojila, ki je bilo poslano v obdelavo, količini in namembnem kraju trdne frakcije in obdelanega gnojila ter njuni vsebnosti dušika in fosforja.

5. Pristojni organi določijo in sporočijo Komisiji metodologije za oceno sestave obdelanega gnojila, razlik v sestavi in učinkovitosti obdelave za vsako kmetijo, ki koristi posamezno odstopanje.

6. Amoniak in druge emisije, ki nastanejo pri obdelavi gnojila, se zberejo in obdelajo tako, da se zmanjša vpliv na okolje in neprijeten vonj.

Člen 6

Uporaba živinskega gnojila in drugih gnojil

1. Količina gnojila pašne živine in obdelanega gnojila, ki se vsako leto vnese na zemljišču, vključno z gnojilom, ki ga vnesejo same živali, ne presega količine gnojila iz odstavka 2 v skladu s pogoji iz odstavkov 3–11.

2. Količina gnojila pašne živine in obdelanega gnojila ne sme preseči letne količine 250 kg dušika na hektar na poljinah, na katerih se gojita trava in koruza, podsejana s travo, ter letne količine 200 kg dušika na hektar na poljinah, na katerih se goji ozimna pšenica, ki ji sledijo naknadni posevki in pesa.

3. Skupni vnos dušika ustreza potrebam zadevnega posevka po hranilih ter upošteva količino dušika v tleh in povečano vsebnost dušika v gnojilu zaradi obdelave. V nobenem primeru ne sme biti večji od 350 kg na hektar na leto na poljinah, na katerih se goji trava, 220 kg na hektar na leto na poljinah, na katerih se goji sladkorna pesa, in 275 kg na hektar na leto na poljinah, na katerih se goji ozimna pšenica, ki ji sledijo naknadni posevki, krmna pesa in koruza, podsejana s travo, z izjemo v tem zadnjem primeru, ki velja za poljine na peščenih tleh, na katerih letni vnos dušika ne sme biti večji od 260 kg na hektar.

4. Za vsako kmetijo je treba voditi načrt gnojenja za celotno površino, v katerem je opisano kolobarjenje in načrtovani vnos živinskega gnojila ter dušikovih in fosfatnih gnojil. Pripravljen mora biti vsako koledarsko leto najpozneje do 15. februarja.

Načrt gnojenja vsebuje:

(a) število glav živine, opis stavb in sistema skladiščenja, vključno z velikostjo prostora, ki je na voljo za skladiščenje gnojila;

(b) izračun proizvedenega dušika in fosforja iz gnojila na kmetiji;

(c) opis obdelave gnojila in pričakovanih lastnosti obdelanega gnojila;

(d) količino, vrsto in lastnosti gnojila, dostavljenega zunaj kmetije ali na kmetiji;

(e) izračun dušika in fosforja v gnojilu, ki se uporabi na kmetiji;

(f) kolobarjenje in površino poljin s posevki z visoko porabo dušika in dolgo rastno sezono ter poljin z drugimi posevki, vključno s skico zemljevida, ki prikazuje lokacijo posameznih poljin;

(g) predvidene potrebe posevka po dušiku in fosforju na posameznih poljinah;

(h) vnos dušika in fosforja z živinskim gnojilom na posameznih poljinah;

(i) vnos dušika in fosforja s kemičnimi in drugimi gnojili na posameznih poljinah.

Načrte je treba popraviti najpozneje sedem dni po vsaki spremembi kmetijske prakse, da se zagotovi skladnost med načrti in dejansko kmetijsko prakso.

5. Vsaka kmetija pripravi bilanco gnojenja, ki se vsako koledarsko leto predloži pristojnemu organu.

6. Vsaka kmetija, ki koristi posamezno odstopanje, se strinja, da se zahtevek iz člena 4(1), načrt gnojenja in bilanca gnojenja preverjajo.

7. Na vsaki kmetiji se opravi analiza dušika in fosforja v tleh, in sicer vsaj vsaka štiri leta na vsaki poljini. Zahteva se vsaj ena analiza na vsakih 5 hektarov kmetijskega zemljišča.

8. Koncentracija nitratov v profilu tal se izmeri vsako leto jeseni na vsaj 25 % kmetij, ki koristijo odstopanje. Analize in vzorčenje tal zajemajo vsaj 5 % poljin, na katerih se gojijo posevki z visoko porabo dušika in dolgo rastno sezono, ter vsaj 1 % drugih poljin. Na vsaka 2 hektara kmetijskega zemljišča se zahtevajo vsaj trije vzorci treh različnih plasti tal.

9. Gnojilo se ne trosi jeseni pred gojenjem trave.

10. Vsaj dve tretjini dušika iz gnojila, razen dušika iz gnojila pašne živine, se vsako leto uporabita pred 15. majem.

11. Dejavniki izločanja dušika in fosforja za govedo iz člena 27(1) flamske Odredbe o gnojilih z dne 22. decembra 2006 začnejo veljati s prvim letom veljavnosti te odločbe.

Člen 7

Upravljanje zemljišč

Kmetje, ki koristijo posamezno odstopanje, izvajajo naslednje ukrepe:

(a) travišča se orjejo spomladi;

(b) travišča ne vključujejo stročnic ali drugih rastlin, ki vežejo atmosferski dušik;

(c) preorani travi takoj sledijo posevki z visoko porabo dušika, v letu oranja trajnih travišč pa se gnojila ne uporabljajo;

(d) naknadni posevki se posejejo takoj po žetvi ozimne pšenice in najpozneje 10. septembra;

(e) naknadni posevki se ne orjejo pred 15. februarjem, s čimer se zagotovi trajna pokritost obdelovalnih površin z rastlinami. S tem se pokrijejo podtalne jesenske izgube nitratov in omejijo zimske izgube.

Člen 8

Drugi ukrepi

1. To odstopanje se uporablja brez poseganja v ukrepe, ki morajo biti v skladu z ostalo okoljsko zakonodajo Skupnosti.

2. Pristojni organi zagotovijo, da so odstopanja, odobrena za vnos obdelanega gnojila, združljiva z zmogljivostjo odobrenih obratov za predelavo trdne frakcije.

Člen 9

Ukrepi v zvezi s proizvodnjo in prevozom gnojila

1. Pristojni organi zagotovijo upoštevanje omejitve števila glav živine na posameznih kmetijah (pravice do emisije hranil) v regiji Flandriji v skladu z določbami iz Odredbe o gnojilih z dne 22. decembra 2006.

2. Pristojni organi zagotovijo, da se prevoz gnojila s strani akreditiranih prevoznikov, ki so razvrščeni v kategorije A 2ob, A 5o, A 6o, B in C v skladu s členom 4 in členom 5 flamske ministrske odredbe z dne 19. julija 2007 (3), beleži s sistemom geografskega določanja položaja.

3. Pristojni organi zagotovijo, da se pred vsakim prevozom oceni sestava gnojila v zvezi s koncentracijo dušika in fosforja. Pooblaščeni laboratoriji opravijo analizo vzorcev gnojila ter sporočijo rezultate pristojnim organom in kmetu, ki prejme gnojilo.

Člen 10

Spremljanje

1. Pristojni organ oblikuje in vsako leto posodobi zemljevide, ki za vsako občino prikazujejo delež kmetij, število poljin, delež živine in delež kmetijskih površin, ki so vključeni v posamezno odstopanje. Ti zemljevidi se vsako leto predložijo Komisiji, in sicer prvič februarja 2008.

2. Vzpostavi in vzdržuje se mreža za spremljanje vzorčenja površinskih voda in plitvih podtalnih voda, da se oceni vpliv odstopanja na kakovost vode.

3. Z raziskavami in analizami hranil se pridobijo podatki o lokalni rabi zemljišč, kolobarjenju in kmetijskih praksah na kmetijah, ki koristijo posamezno odstopanje. Ti podatki se lahko uporabijo za modelno zasnovane izračune obsega spiranja nitratov in izgub fosforja na poljinah, na katerih se v skladu s členom 6(2) letno vnese do 200 kg dušika na hektar in 250 kg dušika na hektar iz gnojila pašne živine in obdelanega gnojila.

4. Vzpostavijo se mesta za spremljanje, kar vključuje vsaj 150 kmetij, da se zagotovijo podatki o koncentraciji dušika in fosforja v talni vodi, mineralnem dušiku v profilu tal in s tem povezanih izgubah dušika in fosforja skozi korenine v podzemno vodo ter o izgubah dušika in fosforja s površinskim in podzemnim odtekanjem, v skladu s pogoji odstopanja in neodstopanja. Merilna mesta morajo zajemati vse tipe prsti (glinasto, ilovnato, peščeno in aluvialno prst), vse prakse gnojenja in vse vrste posevkov. Sestava mreže za spremljanje se v obdobju uporabe te odločbe ne spreminja.

5. Na kmetijskih površinah s peščenimi prstmi je spremljanje poostreno.

Člen 11

Nadzor

1. Pristojni organi izvajajo upravni nadzor nad vsemi kmetijami, ki koristijo posamezno odstopanje, da se oceni skladnost z največjo dovoljeno letno količino dušika iz živinskega gnojila na hektar, največjo dovoljeno uporabo dušikovih in fosfatnih gnojil, s pogoji rabe zemljišč ter obdelave in prevoza gnojila.

2. Pristojni organi zagotovijo nadzor rezultatov analize v zvezi s koncentracijo nitratov v profilu tal jeseni. Če se z nadzorom pokaže, da je bila mejna vrednost 90 kg dušika na hektar ali nižje vrednosti, ki jih je določila flamska vlada v skladu s členom 14(1) flamske Odredbe o gnojilih z dne 22. decembra 2006, na določeni poljini presežena, se o tem obvesti kmeta, poljina pa se naslednje leto izključi iz odstopanja.

3. Pristojni organi zagotovijo preglede na kraju samem za vsaj 1 % dejavnosti prevoza gnojila na podlagi ocene tveganja in rezultatov upravnega nadzora iz odstavka 1. Nadzor vključuje vsaj preverjanje izpolnjevanja obveznosti glede akreditacije, oceno spremnih dokumentov, preverjanje izvora gnojila ter namembnega kraja in vzorčenja gnojila, ki se prevaža. Kjer je to primerno, se lahko vzorčenje gnojila izvede med natovarjanjem, po potrebi z uporabo samodejnih naprav za vzorčenje gnojila, ki so nameščene na vozilih. V laboratorijih, ki jih pooblastijo pristojni organi, se analizirajo vzorci gnojila, rezultati analize pa se sporočijo kmetu, ki dobavlja gnojilo, in kmetu, ki ga prejme.

4. Program pregledov na kraju samem se vzpostavi na podlagi analize tveganja, rezultatov nadzora iz prejšnjih let in rezultatov splošnega naključnega nadzora uporabe zakonodaje o izvajanju Direktive 91/676/EGS. Pregledi na kraju samem zajemajo vsaj 5 % kmetij, ki koristijo posamezno odstopanje, z upoštevanjem pogojev iz členov 5, 6 in 7.

Člen 12

Poročanje

1. Pristojni organ vsako leto predloži Komisiji rezultate spremljanja skupaj s poročilom o spreminjanju kakovosti vode, oceno ostankov nitratov v profilu tal jeseni za različne posevke na kmetijah, ki koristijo odstopanje, in prakso ocenjevanja. V poročilu je navedeno, kako se ocenjevanje izvajanja pogojev odstopanja izvaja z nadzorom na ravni kmetij in poljin, vključeni pa so tudi podatki, ki temeljijo na rezultatih upravnih pregledov in pregledov na kraju samem, o kmetijah, ki se ne držijo določb.

2. Poročilo vključuje tudi podatke o obdelavi gnojila, vključno z dodatno predelavo in uporabo trdnih frakcij, ter podrobne podatke o značilnostih sistemov obdelave, njihovi učinkovitosti in sestavi obdelanega gnojila.

3. Poleg podatkov iz odstavkov 1 in 2 poročilo vključuje tudi podatke o gnojenju na vseh kmetijah, ki koristijo posamezno odstopanje, trendih proizvodnje gnojila v regiji Flandriji v zvezi z dušikom in fosforjem, rezultate upravnega nadzora in nadzora na kraju samem nad prevozom gnojila in rezultate nadzora nad bilanco hranil na ravni kmetije za izračun količnikov izločanja pri prašičih in perutnini.

4. Prvo poročilo se predloži do decembra 2008 in nato vsako leto do julija.

5. Tako dobljene rezultate bo Komisija upoštevala pri morebitnem novem zahtevku za odstopanje.

Člen 13

Uporaba

Ta odločba se uporablja v smislu akcijskega programa za obdobje 2007–2010 za regijo Flandrijo (Odredba o gnojilih z dne 22. decembra 2006) in preneha veljati 31. decembra 2010.

Člen 14

Ta odločba je naslovljena na Kraljevino Belgijo.

V Bruslju, 21. decembra 2007 Za Komisijo Stavros DIMAS Član Komisije

(1) UL L 375, 31.12.1991, str. 1. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(2) Uradni list Belgije z dne 29.12.2006, str. 76368.

(3) Uradni list Belgije z dne 31.8.2007, str. 45564.